Nové znenie

Predkladacia správa

     Vláda Slovenskej republiky uznesením vlády SR č. 661 zo dňa 5. septembra 1995 schválila „Surovinovú politiku Slovenskej republiky v oblasti nerastných surovín.“ Súčasťou citovaného uznesenia bol aj súbor „Opatrení na rozpracovanie a uplatnenie surovinovej politiky SR v oblasti nerastných surovín“, v ktorých boli terminované úlohy jednotlivým zainteresovaným ústredným orgánom pre plnenie hlavných cieľov surovinovej politiky v rokoch 1996-1997. S odstupom času je možné konštatovať, že niektoré z prijatých opatrení neboli splnené alebo stratili aktuálnosť.

     Prebiehajúci útlmový program v odvetví rudného baníctva (uznesenie vlády SR č. 246/1991) a problémy uhoľného baníctva zápasiaceho s ekonomickými problémami vyžadujú prepracovanie resp. aktualizáciu citovaného  uznesenia vlády SR č. 661/1995.  Kľúčové problémy jednotlivých druhov nerastných surovín, ich producentov a spracovateľských odvetví s dôrazom na domáce surovinové zdroje a ich prepojenie na priemyselnú a energetickú politiku SR a surovinovú politiku v štátoch Európskej únie je potrebné riešiť vo vzťahu k trvalo udržateľnému rozvoju SR. Štáty Európskej únie riešia surovinovú politiku ako súčasť priemyselnej politiky. Určitou výnimkou je Česká republika, kde „Surovinová politika  v oblasti nerostných surovin a jejich zdrojů“ bola schválená vládou ČR.  

    Predkladaný materiál je výsledkom nadrezortnej spolupráce tímov odborníkov Ministerstva hospodárstva SR, Ministerstva životného prostredia SR, Slovenskej banskej komory, vysokých škôl, podnikateľskej sféry a environmentálnych organizácií. Vychádza zo zásad materiálu, prerokovaného vo vláde SR 5. septembra 1995. Je aktualizovaný a doplnený o pripomienky najmä z podnikateľskej sféry, nové poznatky o domácich surovinových zdrojoch a ich využívaní v nových ekonomických podmienkach a o súvisiace právne predpisy, ktoré nadobudli platnosť po roku 1995. 

     Čiastkovým problémom surovinovej politiky a využívaniu domácej surovinovej základne venuje vláda SR aj po roku 1995 značnú pozornosť, vypracovanie predkladaného materiálu v súhrnnej podobe vyplynulo z uznesenia vlády SR č. 978/2001 k „Návrhu národnej stratégie trvalo udržateľného rozvoja“ (úloha C.5) s termínom splnenia rok 2005. Z dôvodu aktuálnosti problematiky sa materiál predkladá s časovým predstihom splnenia.

     Materiál definuje hlavné východzie podmienky a perspektívne ciele riešenia problematiky v rôznych časových horizontoch. Dôraz je kladený na trvalo udržateľné a efektívne  využívanie domácej základne primárnych aj druhotných nerastných surovín vo väzbe na rozvoj spoločnosti a ochranu životného prostredia. 

     V záverečnej fáze spracovania bol materiál, upravený v spolupráci s odbornou verejnosťou, predložený na medzirezortné pripomienkové konanie. Vznesených bolo 24 pripomienok, z toho 5 zásadných. Akceptované neboli 4 pripomienky, ktoré boli nad rozsah predkladaného materiálu. V rámci pripomienkového konania ekologické organizácie  predložili hromadnú pripomienku verejnosti. Hromadná pripomienka bola vyriešená na rozporovom konaní a materiál, upravený v zmysle akceptovateľných pripomienok  bol predložený na MŽP SR k posúdeniu z hľadiska vplyvov na životné prostredie.  Predkladaný materiál bol upravený v zmysle vydaného  posudku, tvoriaceho jednu z príloh. Zápisnice zo súvisiacich rokovaní sú k dispozícii na MH SR.

     Navrhovaná novela surovinovej politiky nebude mať negatívny dopad na zamestnanosť, na štátny rozpočet, rozpočty obcí alebo samosprávnych krajov. Predpokladá sa pozitívny vplyv na podmienky podnikania a zabezpečenie trvalo udržateľného rozvoja.

     Materiál sa predkladá bez rozporov.